 NA MARY WANGARI WAKILI Miguna Miguna ametangaza kuwa ni miongoni mwa mawakili wanaomezea mate afisi ya Mkurugenzi wa Mashtaka ya Umma (DPP) huku tarehe ya mwisho ya kuwasilisha maombi ikiwadia. Bw Miguna alifichua haya Jumatatu kupitia ujumbe kwenye mtandao wa kijamii wa Twitter ambapo alisema tayari amewasilisha ombi la kupata kazi hiyo. “Ili kuondoa shaka yoyote, NAAM, nimewasilisha ombi la kupatiwa wadhifa wa DPP,” alisema Bw Miguna. Kufuatia hatua hiyo, Bw Miguna sasa ni miongoni mwa mawakili sita wanaotumai kumrithi aliyekuwa DPP, Noordin Haji huku harakati za kujaza wadhifa huo zikishika kasi. Wengine ni pamoja na aliyekuwa rais wa Chama cha Mawakili Nchini (LSK) Nelson Havi, mawakili Kioko Kilukumi, Katwa Kigen, Cliff Ombetta na Danstan Omari. Bw Haji aliondoka kwenye wadhifa wa DPP baada ya kutangazwa rasmi na Rais William Ruto kama Mkurugenzi wa Shirika la Ujasusi Nchini (NIS). Tume ya Kuajiri Watumishi wa Umma (PSC) ilitangaza wadhifa huo mnamo Juni 29 na kuwahimiza wanaotaka kuwasilisha maombi kufanya hivyo kabla ya Julai 12, 2023. Wanaowasilisha maombi ni sharti wawe wamefuzu kuhudumu kama hakimu au wawe na tajriba isiyopungua miaka 10 ya kuhudumu kama jaji wa Mahakama Kuu. Mnamo Juni 27, Kamati ya wanachama saba ilibuniwa ilin kuendesha shughuli za kujaza wadhifa huo ulioachwa na Bw Haji. Wanakamati hao wanajumuisha Wakili Mkuu wa Serikali Shadrack Mose, Mkurugenzi wa Tume ya Maadili na Kukabiliana na Ufisadi (EACC) Twalib Mbarak, na Mkuu wa Muungano wa Kitaifa wa Wafanyakazi Nchini (COTU) Francis Atwoli. Wengine ni pamoja na Katibu wa Huduma ya Umma Mary Kimonye, Roseline Odede, Bush Obwocha, Mary Adhiambo Maumga, na Richard Onsongo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  